
 Noteikumi par kārtību, kādā biedrības tiek iekļautas jaunatnes organizāciju sarakstā un izslēgtas no tā, un jaunatnes organizāciju sarakstā iekļaujamām ziņām
Izdoti saskaņā ar Jaunatnes likuma 6. panta otro daļu
I. Vispārīgie jautājumi
· 1. Noteikumi nosaka kārtību, kādā biedrības tiek iekļautas jaunatnes organizāciju sarakstā (turpmāk – saraksts) un izslēgtas no tā, un sarakstā iekļaujamās ziņas.
· 2. Sarakstā iekļautā informācija ir publiski pieejama Izglītības un zinātnes ministrijas (turpmāk – ministrija) tīmekļvietnē (www.izm.gov.lv).
II. Iesniegums par biedrības iekļaušanu sarakstā
· 3. Lai ierakstītu sarakstā biedrību, kas reģistrēta biedrību un nodibinājumu reģistrā, tā iesniedz ministrijā iesniegumu, kurā norāda biedrības biedru, tostarp bērnu un jauniešu, skaitu.
· 4. Ministrija saskaņā ar normatīvajiem aktiem par kārtību, kādā iestādes sadarbojas un sniedz informāciju elektroniskā veidā, kā arī nodrošina un apliecina šādas informācijas patiesumu, no attiecīgajām iestādēm iegūst:
· 4.1. biedrības statūtu kopiju;
· 4.2. informāciju par biedrības reģistrāciju biedrību un nodibinājumu reģistrā.
· 5. Iesniegumu ministrijā var iesniegt personīgi vai nosūtot uz ministrijas oficiālo elektronisko adresi, ja iesniegums ir sagatavots atbilstoši normatīvajiem aktiem par elektronisko dokumentu noformēšanu.
III. Iesnieguma izvērtēšana un lēmuma pieņemšana
· 6. Ministrija izvērtē iesniegumu un pieņem lēmumu par biedrības ierakstīšanu sarakstā vai atteikumu ierakstīt biedrību sarakstā 10 darbdienu laikā no iesnieguma saņemšanas dienas.
· 7. Ja biedrība atbilst Jaunatnes likuma 6. panta pirmajā daļā noteiktajiem kritērijiem, ministrija pieņem lēmumu par biedrības ierakstīšanu sarakstā. Biedrību ieraksta sarakstā piecu darbdienu laikā pēc minētā lēmuma pieņemšanas. 
· 8. Ja biedrība neatbilst Jaunatnes likuma 6. panta pirmajā daļā noteiktajiem kritērijiem, ministrija pieņem lēmumu par atteikumu ierakstīt biedrību sarakstā. Ministrija nosūta biedrībai lēmumu piecu darbdienu laikā pēc tā pieņemšanas. 
· 9. Šo noteikumu 6. punktā minēto lēmumu var apstrīdēt, iesniedzot attiecīgu iesniegumu ministrijas valsts sekretāram. Ministrijas valsts sekretāra lēmumu var pārsūdzēt Administratīvā procesa likumā noteiktajā kārtībā.
· 10. Lēmums par atteikumu iekļaut biedrību sarakstā neliedz biedrībai tiesības atkārtoti iesniegt iesniegumu par iekļaušanu sarakstā.
IV. Sarakstā iekļaujamās ziņas, saraksta aktualizēšana un biedrības izslēgšana no saraksta
· 11. Sarakstā iekļauj šādas ziņas par biedrību:
· 11.1. nosaukums;
· 11.2. reģistrācijas numurs;
· 11.3. jaunatnes organizācijas darbības apraksts;
· 11.4. darbības vieta;
· 11.5. kontaktinformācija (tālrunis, oficiālā elektroniskā adrese, tīmekļvietnes adrese).
· 12. Sarakstā iekļautās ziņas aktualizē, pamatojoties uz biedrības sniegto informāciju. Biedrība attiecīgo informāciju nosūta uz ministrijas oficiālo elektronisko adresi.
· 13. Ministrija ir tiesīga pārbaudīt biedrības atbilstību Jaunatnes likuma 6. panta pirmajā daļā minētajiem kritērijiem.
· 14. Ministrija izslēdz biedrību no saraksta, ja biedrība:
· 14.1. ir likvidēta;
· 14.2. ir iesniegusi ministrijā iesniegumu ar lūgumu izslēgt to no saraksta;
· 14.3. neatbilst Jaunatnes likuma 6. panta pirmajā daļā minētajiem kritērijiem.
· 15. Ministrija pieņem lēmumu par biedrības izslēgšanu no saraksta, pamatojoties uz šo noteikumu 14.3. apakšpunktu, ja biedrība pēc ministrijas rakstveida brīdinājuma saņemšanas noteiktajā termiņā nav novērsusi norādītās nepilnības.
· 16. Ministrija lēmumu par biedrības izslēgšanu no saraksta nosūta biedrībai rakstveidā piecu darbdienu laikā pēc lēmuma pieņemšanas.
· 17. Šo noteikumu 15. punktā minēto lēmumu var apstrīdēt, iesniedzot attiecīgu iesniegumu ministrijas valsts sekretāram. Ministrijas valsts sekretāra lēmumu var pārsūdzēt Administratīvā procesa likumā noteiktajā kārtībā.
· 18. Biedrības izslēgšana no saraksta neliedz biedrībai atkārtoti iesniegt iesniegumu par tās iekļaušanu sarakstā, ja biedrības neatbilstība Jaunatnes likuma 6. panta pirmās daļas prasībām ir novērsta.

* Dokuments ir parakstīts ar drošu elektronisko parakstu

